釋奠于學和劉判官韵
作者：吳芾
朝代：宋

paragraphs: 憶昔未冠隨親庭，采芹曾挹泮水清。
仰高先聖空有志，逮壯纔能脫白丁。
三釜及親雖可喜，抗塵不復論書史。
舊遊恍若一夢中，十載何期兩來此。
慚無善政及邦人，况負平生道德心。
再瞻廟像直汗下，正恐不爲神所歆。
朝來俎豆敬通靈，幸頼賢僚贊禮成。
更勤佳句愧盛意，敢與前賢齊令名。
詞場自顧非元帥，白髮星星徒滿戴。
尚期君與振斯文，休嗟蓮幕淹三載。